
Befejeződött a városi intézmények energetikai korszerűsítése – Jelentősen csökken az üvegházhatású gázok kibocsátása
Befejeződött „Tab Város egyes közintézményeinek energetikai korszerűsítése”. A beruházás az Európai Unió támogatásával 345.999.410 forintból valósult meg, amelyből 51.899.912 forint volt az önerő. A projekt keretében elvégezték a Tabi Közös Önkormányzati Hivatal, a Tabi Járási Hivatal és a Tabi Takáts Gyula Általános Iskola és Alapfokú Művészeti Iskola épületeinek utólagos külső hőszigetelését, a fűtési rendszer és a világítás korszerűsítését.
A „KEOP-5.5.0/B/12-2013-0035 azonosítószámú projekt három fő elemből állt. A Tabi Közös Önkormányzati Hivatal oldalfalainak utólagos külső szigetelése mellett 10 cm-es szigetelést kapott a födémszerkezet is. Kicserélték a külső nyílászárókat, és a 3 db gázkazánt kondenzációs gázkazán váltotta fel. Egy napelemes rendszer telepítésével és az elektronikus előtétes fénycsöves világítás kiépítésével pedig jelentős villamosenergia-megtakarítást értek el.

Hasonló korszerűsítésre került sor a Tabi Járási Hivatalnál. A homlokzat, a lábazat és a födém hőszigetelése mellett itt is kicserélték a külső nyílászárókat. A korábbi 36 kW-os gázkazánt lecserélték kondenzációs gázkazánra. A jövőben a most telepített napkollektor szolgáltatja a meleg vizet, a napelemes rendszer pedig a villamosenergiát állítja elő. Itt is új világítótesteket, elektronikus előtétes tükrös aramatúrákat szereltek fel.

A Tabi Takáts Gyula Általános Iskola és Alapfokú Művészeti Iskola homlokzata, lábazata és pince födémszerkezete is utólagos hőszigetelést kapott. A fűtés korszerűsítése során a régi gázkazánt lecserélték kondenzációs gázkazánra. Napkollektor melegíti már a használati meleg vizet, és napelemek termelik a villamosenergiát. A tornaterembe gépi szellőzőrendszert is beszereltek.

A 85 százalékos vissza nem térítendő támogatás segítségével megvalósult beruházás eredményeként évente 148,51 tonnával csökken az üvegházhatású gázok kibocsátása, 373,95 GJ-lal nő a megújuló energiahordozók felhasználása, és összességében 1330,660 GJ elsődleges energiahordozót takarítanak meg a tabi intézményekben. A város évente közel 15 millió forintot takarít meg a most véget ért korszerűsítéssel.

